Man by padblokkade glo met R4 miljoen se dwelms betrapFoto: SAPD Noord-Kaap via ANA ŉ 56-jarige man van Johannesburg is tydens ŉ padblokkade in Calvinia in die Noord-Kaap in hegtenis geneem toe hy met dwelmmiddels met ŉ straatwaarde van byna R4 miljoen betrap is. “Die verdagte is met 12,6 kg tik betrap met ŉ geraamde straatwaarde van R3 971 268,” het brig. Mohale Ramatseba, woordvoerder van die polisie, gesê. Die dwelmmiddels was in die spaarwiel van sy bakkie versteek. ŉ Leë versteekte kompartement is ook in die sitplek van die bakkie ontdek. Die verdagte was glo na Kaapstad op pad. Hy sal na verwagting Maandag in die Calvinia-landdroshof verskyn. Ramatseba het gesê die direktoraat van prioriteitsmisdaadondersoeke (die Valke) sal verder ondersoek instel.